text: Politiet advarer: Ældre kvinde franarret penge på kirkegård
  19 april 2016 kl. 09.47
  En 82-årig kvinde blev tirsdag formiddag franarret både taske og pung på kirkegården i Jerne. Politiet advarer nu igen mod svindlere og plattenslagere.
  Under påskud af at ville veksle nogle penge, lykkedes det en sydlandsk udseende mand på mellem 20 og 30 år, at franarre den ældre kvinde pung og taske, og ifølge Syd- og Sønderjyllands Politi er plattenslagerne og tricktyve lige nu meget aktive i hele politikredsen.
  -Vi har haft 5-6 sager alene siden i går, og udover i Esbjerg er der også anmeldelser fra Varde, Ribe og Aabenraa, fortæller vagtchef Ivan Gohr Jensen til TV SYD.
  Syd- og Sønderjyllands Politi går nu igen ud og advarer mod fremmede personer, der måske bare beder og et glas vand, spørger om vej eller vil veksle penge.
  -Det gælder om at være på vagt, for det går lynhurtigt, siger Ivan Gohr Jensen.
  Manden der stjal fra den 82-årige kvinde, beskrives som mellem 20 og 30 år. Han var ca. 165 cm høj havde mørkt hår og mørkt tøj.
  Henvendelser kan gives til politiet på 1-1-4.
  